PIGANE BINIGO 1 3 


BE 1 


Datagaliwabehanda bibahendeore ibu wabiai henego ogo. 


1 Bamba piganengiore Datagaliwabehanda dindi haribi 
wabialu uruni karu ngarubi bibahendeore wabiai hene. 2 Anigo 
dindini ayu ngagobi ndo mbiraleru nahe tara mbira wini. Aruma 
holeneme iba timbuni bereago dambi haiho wiagola 
Datagaliwabenaga Dinini ibu ibani yuluyu puibu bialu hene. 3 Ai 
Datagaliwabehanda lalu, Wá ha layagola wá hene. 4 Ai wa hayago 
hondowa Datagaliwabe ibugua bayaleoreyane hendene. Ani 
hondowa aruma holene wá holenela mo tuwia hene. 5 Ani buwa 
aruma hayago mbiraga lalu wá hayago horo lalu mini wini. Ai 
mbiraga piai halu ega bi layagola horo mbira pigane ogoni hene. 


6-7 Mani Datagaliwabehanda lalu, Iba halu kirani berelo 
tubari mbira íbu ha layagola tubari ogoni hene. Datagaliwabe 
ibugua iba hari daligaha biralu dindihabi berelo lowa tubari ogoni 
wini. 8 Ani buwa hanuni tubari wiyadagoni hari mini wini. Ai 
mbiraga piai halu ega bi layagola horo mende ogoni hene.9 Ani 
heagola mani Datagaliwabehanda lalu, Dindi yobi pani helo iba 
dindiha bedamiruni mbiraoreha hangu birumogo bidaba, lene. Ani 
layagola dindi yobi pani hene. 10 Dindi yobi pani hayago 

Datagaliwabehanda dindi mini wini. Ani bialu iba mbiraoreha 
birumogo biyagola ibugua iba solowara mini wini. Ai Datagaliwabe 
ibunime o biyaruni bibahende bayaleoreyane hendene. 11 Ani 
hondowa ibugua lalu, Ai dindini ira dataniru tomo nolene alerubi 
bibahende anda haiha, layagola 12 bibahende ira datani tomo 
nolene alerubi anda hai hene. Datagaliwabe ibugua mbirale uruni 
bibahende ani anda hai hayago bayaleoreyane hendene. 13 Ai 
mbiraga piai halu ega bi layagola horo tebone ogoni hene. 

14 Mani howa Datagaliwabe ibugua lalu, Harini wá holene 
aleru hadaba. Ani howa tigua mbi horola tu wuleneru horo 
malirunaga pongo yuleneru wigi bilonaga helene. 15 Ani bialu nde 
harini howa wá haragome dindiha wá hadali helobi ani hadaba 
layagola wá holene ale harini hene. 16 Datagaliwabehanda wá 
holene timbuni kira harini helene. Horongi wá timbuni hondo 
helonaga ni helalu mbiraga wá emene hondo helonaga ege helowa 
yapibiyarubi hela dege bini. 


17-18 Uruni bibahande tigua harini howa dindiha wá hadali 
helonaga Datagaliwabehanda helene. Ani helowa horongibi 
mbiragabi wá haame helonaga horo mbila mo tu wia hene. 
Datagaliwabe ibugua uruni bibahende ani hai heagola 
bayaleoreyane hendene. 19 Mbiraga piai halu ega bi layagola horo 
mane ogoni hene. 

20 Mani Datagaliwabehanda lalu, Ai iba solowaraha buhe 
lagaru bibahende birai helo. Ani bialu egaru harini yagalo yu ibaga 
bulene biralu bilo. 21 Ani lowa ibugua iba wena timbuniru 
nogombi timbunirubi buhe laga emene marubi bibahende iba 
solowaraha biralu egarubi nde yagalo yu ibaga bule biradaba 
layadagua birai hayago Datagaliwabehanda bayaleoreyane hendene. 
22 Ani bereagola Datagaliwabe ibugua ti mo hongo halu lalu, Ibaha 
biraga bedamiru tígua hono dame bialu ibaha biru tolalimu. Egaru 
tíguabi nde dindi bibahendeha ega birai hole hono dame bialu 


biralimu, lene. 23 Mbiraga piai halu ega bi layagola horo dauni 
ogoni hene. 

24 Maha Datagaliwabehanda lalu, Ai dindiha howa buhewi 
tara tara dewaore birulene nga. Buhewi uruni andaga hinu holenebi 
tayandaha minana birulenerubi bibahende emene timbunibi birai 
hadaba layagola ani birai hene. 25 Datagaliwabe ibugua buhe wi 
andagaha hinu holenerubi tayandaha gabua yamo minana birulenebi 
bibahende hadaba layadagua naina ibu hai heagola Datagaliwabe 
ibuni bayaleoreyane hendene. 

26 Lone mani Datagaliwabehanda lalu, Áyu iname ale 
helonaga wali agali wabimiya. Libugua buhe wi tara tara irabuha 
bedarubi andagani hinini bedarubi ibaha wena bedarubi dindi 
bibahendebi handaya ho helo wali agalila wabu helamiya lene. 
27 Ani lowa Datagaliwabehanda wali agali wabu heleagola libubi 
Datagaliwabe ibuni ale dege ona hene. Ibugua walibi agalibi wabu 
helene. 28 Ani hebigola Datagaliwabehanda libu mo hongo halu bi 
bayale mbira ogodagua lamini. Dindi bibahende ngaruha wali agali 
hai howa dindini ngaru baya hangu handaya ho hai helo waneigini 
hono wialu halibu. Ina ega bedaru ibaha wena bedarubi dindini 
buhe wi timbuni emene bedarubi uruni bibahende libugua haru hai 
halibulo ngerogoni. 29 Libu nalibulo ira lini daganeru tani lini 
daganeru ina libu ngerogo tomo uruni nalu halibu. 30 Anigo ai 
nogo egarubi buhe wi tara tara bedaru ti datani yuni bu karuni nalu 

helo merogoni, lene. Ai henene Datagaliwabe Ngodehanda 
layagodagua aniore bini. 31 Datagaliwabe ibunime handalu hearia 
mbirale bibahende bayaleoreyane hendene. Ai mbiraga piai halu 
ega bi layagola ogoni horo waragane hene. 


BE 2 


1 Ogonidagua bialu Datagaliwabehanda dindi haribi 
bibahende uruniha karu ngarubi wabiai hene. 2 Ai horo kane 
hayagola ibunaga biabe bibahendeore bu maro biruyane hondowa 
ai horo kaneni ibuni halo hene. 3 Datagaliwabe ibunime horo 
kaneore tara wubagi helowa lalu, Sarere bibahendenaga horo kane 
ininaga ngelarogoni, lene. 4 Horo marungi mbirale bibahende wabu 
helalu hayago ai horo kane ogoningi ibuni halo birulene wu bagiho 
ngelene. 


Datagaliwabehanda Idene dindini mabu mbira hengenego ogo 


Anduane Homogo Datagaliwabe Ngodehanda dindi haribi wabu 
ngelenego 5 dindi ogoriani dalu ibulene mbira Datagaliwabehanda 
wabia nabi wiagola ai datani irarubi mbira anda nahaga wini. Ai 
dindini tomo hongolene agalibi nahe dege wini. 6 Henene dalu 
naibagago dindiha howa iba dugu daga haga biagagome dindi 
bibahendeni iba birai hene. 7 Ai mani howa Anduane Homogo 
Datagaliwabehanda dindi duguwa dindi ogonime agali mbira 
wabini. Naina wabu ngelowa ngui harigaha buhe lolene pulaanda 
hayagola agali biago ibu ai buhe lolene wi hene. 

8 Ani bialu Anduane Homogo Datagaliwabe ibugua mabu 
mbira namu ni tagira ibiragohayagi Ideneni hengene. Ani buwa 
Datagaliwabe ibugua agali wabiyago mabu ogoniha helene. 9 Ani 
helowa Datagaliwabehanda dindiha howa tomo andahelayagola ira 

n baya dagaru mabuni andaho helene. Ira lini daga uruni 
bibahende bayale dege dege hene. Ai mabu dombeni haabo holene 
maga ira mbira hene. Ani bialu ogoriani dege ira mende ko 
bayalela manda bulenenaga mabu ogoniha hene. 

10 Idene dindini mabu winidagoni mo bayale halu dindi mo 
gomba helonaga iba mbira mabu ogoniha ibi lene. Iba ogoni ibu 
gene maria pugu pugu bini. 11-12 Ai iba mbirago mini Pisono. Iba 
ogoni ibugua dindi Habila pumabu bialu peda. Ai dindi Habila 
ogoniha ege tole ngolo dewa wialu ira ibane ngabiaga ale dewa 
ogoniha halu bida. Ai ege tole dege baya tara mbira muni 
dewaoreme miaganego ogoni mini kaniliana lagago ogonialebi dindi 
ogoniha wialu bida. 13 Ai iba mendego mini Gihono porago iba 
Gihono ogoni ibugua dindi Kusi mbira ngago pu mabu bialu pora. 
14 Iba tebone porago mini Taigirisi. Ogoni ibugua amu ni tagira 
ibiragohayagi Asiria dindiha pupe halu pora. Ai iba manego mini 
Yuberedisi pora. 

15 Ai Anduane Homogo Datagaliwabe ibugua agali wabiyago 
haru puwa Idene mabu biagoha howa handaya ho helo helene. 
16 Ani buwa Datagaliwabehanda agali biagohondo lalu, Ira o karuni 
bibahendenaga lini do naga bibe. 17 Anigo ira mbiraore ko bayalela 
manda bibelonaga mini dugua haga o kagonaga lini dege do noleni 
nadonabe. Nanabe laro do nariyagua íni abaleore homolebere, lalu 
lamini. 

18 Ani lowa Anduane Homogo Datagaliwabe ibugua lalu, 
Ainde agali ibuni hangu holene nde nakarulapedago. Ai ibu 
biamogo bilonaga ibuni aleore mbira wabuliya, lene. 19-20 Ani 
lowa Datagaliwabehanda dindime nogo egarubi ema bialu piaga 
bibahende wabiniru agali biago bereagoria tinaga mini hangu hangu 
wigi bilo haru ibuwa helene. Ani biyagola agali biagome uruni 
bibahende mini wiai hene. Ema bialu piaga gabua tagiraha biragabi 
andagaha hinagabi ega bedarubi bibahendeore mini wiai hene. 
Bibahendenaga mini agali ogoni ibugua winidaruni áyu wiaabo 
karuni. Anigo ema bialu piaga uruni aria mbiraoremebi Adamala 
bite lo halu ibu biamogo bulene ibuni ale mbira nahe wini. 

21 Ani heagola Anduane Homogo Datagaliwabehanda agali 
biago mo paliahondo helowa agali ogoninaga kuabene kuni mbira 
gilila muwa dongone heneyadagua hadai bilene. 22 Ani buwa 
kuabene kuni biagome Datagaliwabe ibugua wali mbira wabu 
helowa mani agali biago hearia haru pene. 23 Agali biagome wali 
biago hondowa bi ogodagua lene. Agua ini aleore ogonida. Inaga 
kunime ibunaga kuni heneda. Inaga tinginime ibunaga tingini hela 
howa Datagaliwabehanda inaga kuabene kunime wabiyadago. Ai 
ina ibu mini wali wero, lene. 24 Ani binigome mana ogobi winigo 

ngagoni. Agali ibugua ibu aba aiya helalu ibu onela mandagi howa 
libu ho mbiraore holebira lenego nga. 

25 Wali agali libu hura dambale payaburu nabi howa libu 
taga nahaga hene. 


BE 3 


Wali agalime Datagaliwabenaga bi mo wahenego ogo 


1 Anduane Homogo Datagaliwabehanda ema bialu piagaru 
bibahende wabiai howa berelenego. Uruni tigua puyame o haga 
berenegobi mbira naberene. Ai puya ibugua wali biagohondo 
ogodagua hale hene. Datagaliwabehanda mabuha ira lini bibahende 
dedaruni mbira donabe nale mbauleda, lene. 


2 Ani layagola wali biagome ladai bialu lalu, Iyame ira 
bibahende karunaga lini do nolene karulapego 3 Datagaliwabehanda 
lalu ira mbiraore hangu amu mabu hanuni kagonaga lini dege nado 
nalibu. Libu homoligo elabi nahalibu laya, lene. 

4 Ani layagola puya biagome ke howa wali biagohondo ladai 
bialu lalu, Bi ogoni henene ndo. Libu nahomoleberabi. 5 Libugua 
ira ogoninaga lini do naribiyagua libunaga de ngalalu Datagaliwabe 
ibuni ale dege howa ko bayaleru tale bulene miniha tagira ibai 
holebira ndobe. Anidagua bulebirago manda buwa 
Datagaliwabehanda libu ira lini ogoni nadonalibu layada, lene. 

6 Ainde wali biago ibugua ira ogoninaga lini bayaleore 
nolene karulape dewa dearia hondowa ibu mini dewa wialu hene. 
Aniore buwa wali biagome manda bialu, Ina ira lini ogoni do nowa 
miniru dingidangialeore biraruyagua karulapedago manda bini. Ani 
manda buwa wali biagome ira ogoninaga lini mbira do nalu maru 
ibu agalini nelo miyagola agali ibubi nene. 7 Nai howa libunaga de 
ngala hayagola handalu hebira libu tibabe haribayane hendene. Ani 
hondowa ai libugua ira yuni mbalape lebumaga howa aga 
biagadagua buwa hene. 

8 Ani bu hebira alendo hayagola Anduane Homogo 
Datagaliwabe uyu mabuha ibagabu hayuago hale halu libu 
irabuteha puwa hado hene. 9 Ani hebira Anduane Homogo 
Datagaliwabe ibugua agali biago olowa lalu, Í agoha kebe, lene. 

10 Ani layagola agali biago ibugua ladai bialu lalu, I mabuha 
ibayuago hale howa i tibabe haruyagola gi howa ogoha hado ko, 
lene. 

11 Ani layagola Datagaliwabehanda ibuhondo hale halu lalu, 
Í tibabe haruda lowa agua handaribe. Í ani kegoni lalu langiyadago 
aiwabe. Ira lini nadonabe larugo donaribe, lene. , 

12 Ani layagola agali biago ibugua ladai bialu lalu, Ina wali 
ini ale dege ila holobaya ngirigome ira lini ogoni do ngiyagola naru, 
lene. 13 Ani layagola Anduane Homogo Datagaliwabehanda wali 
biagohondo lalu, Ína ogoni biridago aginagabe, layagola wali biago 
ibugua ladai bialu lalu, Puyame o howa nolenego dona layagola ina 
ira ogoninaga lini do naru, lene. 


Datagaliwabehanda wali agali puya biaruhondo bi hongohe lenego 


ogo 


14 Ai Anduane Homogo Datagaliwabehanda puya 
biagohondo lalu, Áyu ina í ha halu mo ko howa bi hongoheore 
lolebero. Genda timbuniore ína yu birulebere. Genda ema bialu 
piaga maru bedarume yulebiraru emene lowa inaga genda timbuni 
bolanguahe yulebere. Ai áyu ogoni howa í tombeme pialu dindi 
himu abalu ngaru dugu naga bima piaga birulebere. 15 Ai áyu wali 
ibu mo waitigi helarogo wali ogoni ibunaga aguane ínaga aguanene 
mani holebirarubi ti bibahende mo waitigi helaro. Mbiru nde wali 
ibugua ínaga haguane tagada hengeda haragola ína ibunaga ge 
ayuendeni hayulebere, lalu lene. 

16 Wali biagohondobi nde Datagaliwabehanda ogodagua 
lene. Ai ina wali gali bere biruwa ndelaheore handalu birabelo mo 
ngero. Ani biruwa nde waneigini taba hanarengi tandaga 
tmbuniore habe. Anigo uruni embeda howa í agalini hame lalu 
biraabo holebere. Í agalini ibu andaneha birulebere, lene. 

17 Ani lowa Datagaliwabe ibugua Adamahondo ogodagua 
lene. Ína í onenaga bi hale howa ira lini nadonabe larugo do 
naridago. Anidagua biridagonaga ina tomo bayuwa anda hai nahelo 

indi ogo moko harogoni. Ani berogola tomo karulape anda 

helonaga horo bibahendengi erekui biabe biaabo holebere, 
18-19 Tomo hangaregola mamunali aniheru datani ko bu karu 
mabuha anda holebira. Ani biragola ina tomo bayale mbira 
hongowa bialu nolelo manda buwa hanga dege bialu keria 
poboyogo giligalalo howa hangalu holebere. Biabe ndelahe dege 
bialu kene í homalu ina í dindime wabirugo ai lone dindiha dai 
beregola ínaga tingini dindi holebira, lene. 

20 Ai agali biago ibugua ibu one wali agali mani dewa 
holebirarunaga aiya ibu birulebirago manda buwa ibu mini Iba wini. 
21 Mani howa Anduane Homogo Datagaliwabe ibugua libunaga aga 
bilo nogo dongoneme wabu miyagola libu ogoni karulo hene. 


Datagaliwabe ibugua Iba Adamala Idene mabuha howa bo batagi 
henego ogo 


22 Mani Anduane Homogo Datagaliwabehanda lalu, Agalime 
ko bayalela manda bialu ina ale dege hayadago. Ai iname ibu 
haabobo holene miaga ira kagoria nahelamiya. Ibugua ira 
ogoninaga linibi do nowa nahome haabobo holigo, lene. 
23 Aniyagola Datagaliwabe ibugua dindi mbira agali biago Idene 
mabuha howa bobatagi halu dindi ibuni wabiyagoha biabe bialu 
tomoru hangalu helo pelene. Ani biyagola agali biago ibugua dindi 
tombalu biabe bialu tomo hongolene wini. 24 Datagaliwabe ibugua 
wali agali talia tagi howa lone dai buligonaga dahuliyali 
hongoherume Idene mabunaga gibuni amu ni tagira ibiragohayagi 
mamage helene. Ani buwa wai biagane ayu tibu ne gadele mbirani 
ira hungu bialu hego ogonime mabu bibahendeha mamage ibaga 
bialu helo helene. Agali mbira haabobo holene miaga ira ogoni 
kagoria daibulilono dahuliyali obiarubi ayu tibu ne gadele biagobi 
mabu ogoniha mamage haabo helene. 

